**Likumprojekta "Grozījumi Tabakas izstrādājumu, augu smēķēšanas produktu, elektronisko smēķēšanas ierīču un to šķidrumu aprites likumā"**

**sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts "Grozījumi Tabakas izstrādājumu, augu smēķēšanas produktu, elektronisko smēķēšanas ierīču un to šķidrumu aprites likumā"izstrādāts: 1. lai izpildītu Ministru kabineta 2015. gada 8. decembra protokollēmuma (protokola Nr. 66 37§) 4. punktā doto uzdevumu, kas paredz Veselības ministrijai sagatavot un veselības ministram iesniegt noteiktā kārtībā Ministru kabinetā grozījumus likumā, lai noteiktu aizliegumu ražot un laist tirgū saldumus, uzkodas, kā arī rotaļlietas un citus priekšmetus, kas vizuāli atgādina cigaretes vai citus tabakas izstrādājumus un var piesaistīt nepilngadīgo uzmanību;
2. lai īstenotu Pasaules Veselības organizācijas Vispārējā konvencijā par tabakas uzraudzību 13.pantā un vadlīnijās[[1]](#footnote-1) noteikto attiecībā uz to, ka ir jānovērš tabakas izstrādājumu un to lietošanas veicināšana, padarot šos produktus pievilcīgākus, izmantojot dažādus elementus, kas attiecināms arī uz Latvijas valsts simbolu, fizisku personu (izņemot fiziskas personas, kas attēlotas uz kombinētajiem brīdinājumiem)un animācijas tēlu izmantošanu.
 |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Patlaban spēkā esošajā *Tabakas izstrādājumu, augu smēķēšanas produktu, elektronisko smēķēšanas ierīču un to šķidrumu aprites[[2]](#footnote-2)* likumā nav noteikti aizliegumi izmantot Latvijas valsts simbolus, fiziskas personas (izņemot fiziskas personas, kas attēlotas uz kombinētajiem brīdinājumiem) un animācijas tēlus uz tabakas izstrādājumu, augu smēķēšanas produktu*,* elektronisko smēķēšanas ierīču un to uzpildes tvertņu iepakojumiem, lai novērstu minēto produktu lietošanas veicināšanu un šo produktu padarīšanu par pievilcīgākiem. Spēku zaudējušajā likumā *"Par tabakas izstrādājumu realizācijas, reklāmas un lietošanas ierobežošanu"[[3]](#footnote-3)* šādi nosacījumi bija iekļauti attiecībā uz tabakas izstrādājumiem (6. panta pirmā daļa). Kā arī šāds aizliegums par Latvijas valsts simbolu, fizisku personu un animācijas tēlu izmantošanu uz tabakas izstrādājumu un augu smēķēšanas produktu iepakojuma bija iekļauti *Tabakas izstrādājumu, augu smēķēšanas produktu, elektronisko smēķēšanas ierīču un to šķidrumu aprites* likuma projektā. Taču, ņemot vērā Ekonomikas ministrijas 2016. gada 15. marta vēstuli Nr. 12-1-2381 ar norādījumu, ka 6. panta pirmajā daļā iekļautās prasības par papildus noteikumiem tabakas izstrādājumu un augu smēķēšanas produktu iepakojumam, kurus neparedz Direktīva 2014/40/ES, saskaņā ar Direktīvu 2015/1535/ES būtu jāpaziņo Eiropas Komisijai, tādējādi pagarinot likumprojekta pieņemšanu un Direktīvas 2014/40/ES pārņemšanas procesu, Saeimas Sociālo un darba lietu komisija 2016. gada 14. aprīlī lēma izslēgt 6. panta pirmo daļu no likumprojekta.Zinātniski pētījumi liecina, ka tabakas industrijas mārketinga pasākumi ir veicinājuši smēķēšanas izplatību, jo īpaši jauniešu vidū[[4]](#footnote-4), tādēļ tie būtu jāierobežo. Savukārt Vispārējās konvencijas par tabakas uzraudzību 1. panta c) apakšpunkts nosaka, ka tabakas reklāma un veicināšana nozīmē jebkuru komerciālu komunikāciju, rekomendāciju vai darbību ar mērķi ietekmēt vai iespējami ietekmēt tabakas izstrādājumu vai tabakas izmantošanu tiešā vai netiešā veidā. Tādējādi, piemēram, animācijas tēlu un atpazīstamu personu attēlu izmantošana uz tabakas izstrādājumu un smēķēšanai paredzēto produktu iepakojuma veicina šo produktu pievilcību gan smēķētāju, gan arī vēl smēķēt neuzsākušo personu vidū, jo īpaši sociāli neaizsargāto iedzīvotāju grupu, t.sk. jauniešu, vidū. Ņemot vērā iepriekš minēto, piedāvātie grozījumi 6. pantā paredz ieviest aizliegumus attiecībā uz Latvijas valsts simbolu, konkrētu fizisku personu (izņemt fiziskas personas, kas attēlotas uz kombinētajiem brīdinājumiem) un animācijas tēlu izmantošanu uz tabakas izstrādājumu, augu smēķēšanas produktu, elektronisko smēķēšanas ierīču un to uzpildes tvertņu iepakojuma, jo tā ir viena no reklāmas un produktu veicināšanas formām, kas saskaņā ar Pasaules Veselības organizācijas Vispārējā konvencijā par tabakas uzraudzību 13. pantu un tā vadlīnijām ir aizliedzama, lai novērstu šādu produktu pievilcību un lietošanas veicināšanu, jo īpašu jauniešu vidū. Vienlaikus Latvijas valsts simbolu izvietojums uz minēto produktu iepakojumiem nav atbalstāms, jo negarantē šiem valsts simboliem pienācīgu cieņu, ņemot vērā šo produktu nodarīto kaitējumu indivīda un sabiedrības veselībai kopumā.Spēkā esošā *Tabakas izstrādājumu, augu smēķēšanas produktu, elektronisko smēķēšanas ierīču un to šķidrumu aprites* likuma 9. pants nosaka reklāmas un sponsorēšanas ierobežojumus. Grozījumi paredz papildināt 9. panta ceturto daļu ar 3. pantu "ražot un laist tirgū saldumus, uzkodas, kā arī rotaļlietas un citus priekšmetus, kas vizuāli atgādina cigaretes vai citus tabakas izstrādājumus, elektroniskās smēķēšanas ierīces un to uzpildes tvertnes un var piesaistīt nepilngadīgo uzmanību", lai izpildītu Ministru kabineta 2015. gada 8. decembra protokollēmuma (protokola Nr. 66 37§) 4. punktā doto uzdevumu, kas paredz Veselības ministrijai sagatavot un veselības ministram iesniegt noteiktā kārtībā Ministru kabinetā grozījumus likumā, lai noteiktu aizliegumu ražot un laist tirgū saldumus, uzkodas, kā arī rotaļlietas un citus priekšmetus, kas vizuāli atgādina cigaretes vai citus tabakas izstrādājumus un var piesaistīt nepilngadīgo uzmanību. Šāds ierobežojums ir būtisks, lai mazinātu minēto izstrādājumu un to lietošanas pievilcību to lietotāju (jo īpaši jauniešu vidū), kā arī novērstu situāciju, ka jaunieši uzsāk smēķēšanu. Saskaņā ar Pasaules Veselības organizācijas Vispārējā konvencijā par tabakas uzraudzību 13. pantu un tā vadlīnijām tiek uzsvērts, ka jānovērš netiešā reklāma, tostarp arī saldumu, rotaļlietu un citu produktu, kas ir tabakas izstrādājumu formā, ražošana un izplatīšana.Vienlaikus tiek veikti atbilstoši grozījumi 12. panta ceturtajā daļā, lai noteiktu atbildīgo institūciju par iepriekš minēto grozījumu 6. un 9. pantā kontroli un uzraudzību. Papildus tiek veikti grozījumi 11. pantā attiecībā uz Smēķēšanas ierobežošanas valsts komisijas nolikumu, nosakot, ka šo nolikumu apstiprina veselības ministrs, tāpat kā minētās komisijas sastāvu, attiecīgi grozot arī pārejas noteikumu 9. punktu. Šie grozījumi mazinātu birokrātisko slogu un veicinātu minētās komisijas darba organizāciju. Vienlaikus vēršam uzmanību, ka *Tabakas izstrādājumu, augu smēķēšanas produktu, elektronisko smēķēšanas ierīču un to šķidrumu aprites* likuma 11. pants jau šobrīd nosaka to institūciju un organizāciju sarakstu, kuru pārstāvjiem ir jābūt iekļautiem Smēķēšanas ierobežošanas valsts komisijas sastāvā, tādējādi nodrošinot starpsektoru sadarbības principa pielietojumu minētās komisijas darbā.Kā arī tiek veikts tehnisks labojums pārejas noteikumu 8. punktā, vārdu “piektās” aizstājot ar vārdu “sestās”, ņemot vērā, ka informatīvais uzraksts, uz kuru ir atsauce pārejas noteikumu 8.punktā, ir minēts 10.panta sestajā daļā.  |
| 3. | Projekta izstrādē iesaistītās institūcijas | Veselības ministrija. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu.** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tabakas izstrādājumu ražotāji un importētāji, kuriem jānodrošina likumprojektā noteikto normu ievērošana attiecībā uz tabakas izstrādājumu, augu smēķēšanas produktu, elektronisko smēķēšanas ierīču un to uzpildes tvertņu iepakojumu. |
| 2. | Tiesiskā regulējuma ietekme uz tautsaimniecību un administratīvo slogu | Papildus administratīvais slogs tabakas izstrādājumu ražotājiem un importētājiem nav paredzams. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Nav. |
| 2. | Atbildīgā institūcija | Nav. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Nav.  |
| 2. | Citas starptautiskās saistības | Nav. |
| 3. | Cita informācija | Par likumprojektu nepieciešams sniegt paziņojumu Eiropas Komisijai saskaņā ar Ministru kabineta 2010. gada 23. februāra instrukcijas Nr. 1 "Kārtība, kādā valsts pārvaldes iestādes sniedz informāciju par tehnisko noteikumu projektiem" 2.3. un 2.4. apakšpunktiem. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija Veselības ministrijas mājaslapā par projekta virzību. Likumprojekts tika publicēts Veselības ministrijas mājaslapā publiskai apspriešanai no 2017. gada 4. janvāra līdz 3. februārim ([www.vm.gov.lv/lv/aktualitates/ sabiedribas\_ lidzdaliba/publiska\_apspriesana/](http://www.vm.gov.lv/lv/aktualitates/%20sabiedribas_%20lidzdaliba/publiska_apspriesana/)). |
| 2. | Sabiedrības līdzdalība projekta izstrādē | No 2017. gada 4. janvāra līdz 3. februārim publiskā apspriešana. |
| 3. | Sabiedrības līdzdalības rezultāti | Publiskās apspriešanas laikā tika saņemti Tabakas izstrādājumu ražotāju nacionālās asociācijas, Latvijas Tirgotāju asociācijas, Latvijas Darba devēju konfederācijas un Latvijas Tirdzniecības un rūpniecības kameras priekšlikumi, kas apkopoti un publicēti Veselības ministrijas mājas lapā ([www.vm.gov.lv/lv/aktualitates/ sabiedribas\_ lidzdaliba/publiska\_apspriesana/](http://www.vm.gov.lv/lv/aktualitates/%20sabiedribas_%20lidzdaliba/publiska_apspriesana/)).  |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Projekta izpildi attiecībā uz 6. un 9. pantā noteikto īstenos Patērētāju tiesību aizsardzības centrs savas kompetences ietvaros. Savukārt 11. pantā noteikto attiecībā uz Smēķēšanas ierobežošanas valsts komisijas nolikumu īstenos Veselības ministrija.  |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Veselības ministre Anda Čakša

Vīza: Valsts sekretārs Kārlis Ketners

Timša 67876081

Liga.Timsa@vm.gov.lv

1. [www.who.int/fctc/guidelines/article\_13.pdf](http://www.who.int/fctc/guidelines/article_13.pdf) [↑](#footnote-ref-1)
2. Tabakas izstrādājumu, augu smēķēšanas produktu, elektronisko smēķēšanas ierīču un to šķidrumu aprites likums. <http://likumi.lv/ta/id/282077-tabakas-izstradajumu-augu-smekesanas-produktu-elektronisko-smekesanas-iericu-un-to-skidrumu-aprites-likums> [↑](#footnote-ref-2)
3. Likums "Par tabakas izstrādājumu realizācijas, reklāmas un lietošanas ierobežošanu". <http://likumi.lv/doc.php?id=41774> [↑](#footnote-ref-3)
4. U.S. Department of Health and Human Services. [Preventing Tobacco Use Among Youth and Young Adults: A Report of the Surgeon General](http://www.cdc.gov/tobacco/data_statistics/sgr/2012/index.htm). Atlanta: U.S. Department of Health and Human Services, Centers for Disease Control and Prevention, National Center for Chronic Disease Prevention and Health Promotion, Office on Smoking and Health, 2012. [www.surgeongeneral.gov/library/reports/preventing-youth-tobacco-use/exec-summary.pdf](http://www.surgeongeneral.gov/library/reports/preventing-youth-tobacco-use/exec-summary.pdf) Pieeja 2016.gada 2.dec. [↑](#footnote-ref-4)